<classify> SERIKALI imelieleza Bunge kuwa, hadi sasa watafiti hawajabaini chanzo cha ugonjwa wa Lupa na hauna tiba.Naibu Waziri wa Afya, Maendeleo ya Jamii, Jinsia, Wazee na Watoto, Dk. Faustine Ndugulile amesema, Lupa ni ugonjwa wa kinga za mwili na kwamba, kinga hizo huvidhuru viungo vya mwili kwa kuvidhania ni vitu vigeni mwilini.Kwa mujibu wa Dk. Ndugulile, ugonjwa wa Lupa unawapata zaidi wanawake na wanaoathirika zaidi ni wenye umri kuanzia miaka 15 hadi 45.Lupa huwapata zaidi Wamarekani wenye asili ya Kiafrika, Wahispania, na Waasia amesema Dk. Ndugulile wakati anajibu swali la Mbunge wa viti Maalum, Asha Mshimba Jecha.Mbunge huyo alitaka kufahamu chanzo cha ugonjwa wa Lupa na ni watu wangapi wameugua hapa Tanzania, na wangapi wamefariki dunia. Dalili za ugonjwa huu si rahisi kubainika kirahisi.Baadhi ya dalili kuu ni maumivu ya viungo, uchovu wa mara kwa mara, homa na vidonda vya tumbo. ugonjwa huu hauna tiba.Dawa zinazotolewa hulenga kupunguza athari za ugonjwa tu amesema Dk. Ndugulile. Ametaja viungo vinavyodhurika zaidi kuwa ni ngozi, figo, ubongo, chembechembe za damu, moyo, mapafu na viungio vyote vya mwili.Inasadikiwa kuwa, mgonjwa mwenye vinasaba vya Lupa hupata ugonjwa huo pale anapokutana na visababishi kwenye mazingira vinavyochangia kuanza kwa ugonjwa huo amesema Dk. Ndugulile.Ametaja vituo vinavyoweza kuchangia kuanza kwa ugonjwa huo kuwa ni miale ya jua, maambukizi ya bakteria, baadhi ya dawa zikiwemo baadh ya dawa za shinikizo la damu, dawa za kifafa, na dawa za maambukizi ya bakteria.  <topic>: KITAIFA 